Апостолска Администрация Лемковины

**Апостолска Администрация Лемковины**,  *Apostolica Administratio pro Lemkis*,  *Apostolska Administracja Łemkowszczyzny* — юрисдикция Грекокатолицкой Церкви, створена на Лемковинѣ папскым декретом в року 1934. 

## Хронология
Тота юрисдикция была выокремлена про вѣруючых Лемкох як автономна в рамикох Перемышлянской диецезии 10. фебруара 1934, а в року 1941 подвышена на ранг Апостолского Екзархату Лемковины. Де-факто ликвидована комунистичным режимом в року 1947 (Акция Висла), де-юре скасована польсков владов 16. януара 1991.

## Предистория
В медживойню Лемковина была тереном усиловной пропагандовой польской и украинской експанзии. А тутешна людность была под вплывом русофилскых партий, а так односила ся неприхылно як до украинской националистичной пропаганды, так и до проб латинизации обрядох. Антиукраинскы настрои мали подтримку ай од польской администрации. Лемковскый сепаратизм ся выказав концьом  и зачатком  масовым переходом на православие (см. Тылявска схизма). Ку тому приспѣв тыж одпор грекокатолицкого духовенства але ай вѣрных рѣшѣню церковной верхности завести целибат священикох. Ку року 1934 уже около 20% Лемкох были православны. 

## Створѣня и фунгованя юрисдикции
Створѣня Апостолской Администрация Лемковины было основане на двох правных актах:
* конвенции Святой Столицѣ з владов Рѣчи Посполитой II. (1925), подля котрой створѣня новой церковной штруктуры мать быти догоджено обома сторонами (догода подписана 9.02.1934)
* декретѣ Св. Конгрегации про восточны Церкви (выданый 10.02.1934)
На закладѣ первого акта з Перемышлянской диецезии были выокремлены девять деканатох, котры творили Апостолску Администрацию Лемковины, прямо подряджену Святой Столици. Влада Рѣчи Посполитой II. мала утримовати Администратора и його трьох помочникох, працуючых в Курии. Едночасно зоз створѣньом новой штруктуры быв менованый ей дочасным Администратором отець Миколай Нагорянскый, але отець прелат Нагорянскый одгварив ся од принятя поста, покликуючи ся на слабе здоровля и зостарѣлость. З той причины новостворена штруктура в року 1934 не розвинула активну чинность.

1. мая 1938 сѣдлиско Апостолской Администрации Лемковины зостало перенесене до Санока, де было доступнѣйше про вѣрникох (Риманув-Здруй быв далеко од желѣзницѣ).

;Администраторы:
* Василь Масцюх, Апостолскый Администратор (17. новембер 1934 – †12. марец 1936)
* Яков Медвецкый, Апостолскый Администратор (13. юл 1936 – †27. януар 1941)
* Александер Малиновскый, Апостолскый Екзарх (фебруар 1941 – септембер 1945)
Лем первый Администратор,  Василь Масцюх (1934–1936), въедно з канцлером Курии отцьом прелатом Йоанном Полянскым, што повнив функции Администратора по його смерти, были способны успѣшно противостояти украинизации и латинизации. При другом Администраторѣ, Якубѣ Медвецком (1936–1941), што не знав ситуацию на Лемковинѣ, юрисдикция трафила под вплыв польской, а пак нацистичной нѣмецкой влады. Третий Администратор, Александер Малиновскый (1941–1945) прияв чисто проукраинску ориентацию. По тому, як утѣк на Запад (1945), далшы два рокы Администрацию справовали генералны викарѣ Андрей Злупко, Йоанн Подгарбий и Стефан Йодловскый. Вшиткы трьоме были обмежены во своих правах в резултатѣ систематичных депортаций Лемкох. 

## Жерела и одказы
* 
* 

* 

## Референции

Катеґорія:Апостолска Администрация Лемковины